**40 Χρόνια ΟΑΚΑ, Κωνσταντίνος Χαλιορής, Συντονιστής – Γενικός Διευθυντής**

Κύριοι Υπουργοί,

Κύριοι Πρόεδροι,

Αγαπητοί αθλητές και αθλήτριες,

Αγαπητοί δημοσιογράφοι,

Κυρίες και κύριοι,

Σας ευχαριστώ πολύ που ανταποκριθήκατε στην πρόσκλησή μας και ήρθατε για να γιορτάσουμε, όλοι μαζί, τα 40 Χρόνια ΟΑΚΑ.

Μπορεί ο θεμέλιος λίθος για την κατασκευή του ΟΑΚΑ να μπήκε στις 8 Ιανουαρίου 1980 από τον, τότε, Πρωθυπουργό Κωνσταντίνο Καραμανλή αλλά η περιοχή αυτή είναι συνδεδεμένη με τον αθλητισμό από την αρχαιότητα.

Σε αυτή την περιοχή, τα αρχαία χρόνια, υπήρχε ο δήμος Άθμονον, όπου λατρευόταν η θεά Άρτεμης, προστάτιδα του κυνηγιού.
Σε μαρμάρινη τεφροδόχο κάλπη που βρέθηκε κοντά στο Γήπεδο της Αντισφαίρισης έχει ανακαλυφθεί ταφή ενός αθλητή.
Και το ότι η ταφή ήταν κάποιου αθλητή προκύπτει από τη σιδερένια στλεγγίδα που βρέθηκε ανάμεσα στα κτερίσματα.
Η ταφή χρονολογείται γύρω στο 400-375 π.Χ.
Τις στλεγγίδες αυτού του τύπου, από χαλκό ή σίδερο, τις χρησιμοποιούσαν στην αρχαιότητα για την απομάκρυνση των ρύπων από το σώμα μετά τις αθλητικές ασκήσεις.
Κι εδώ αξίζει να αναφέρουμε ότι τα ευρήματα της αρχαιολογικής σκαπάνης δείχνουν διαχρονική χρήση του χώρου από την αρχαιότητα μέχρι τη βυζαντινή περίοδο.

Το ταξίδι στον χρόνο, κάπου εδώ, σταματάει και επιστρέφουμε στο πρόσφατο παρελθόν.
Το ημερολόγιο έγραφε 13 Μαρτίου 2020 όταν, ύστερα από απόφαση του Υφυπουργού Αθλητισμού, Λευτέρη Αυγενάκη, ανέλαβα Συντονιστής Γενικός Διευθυντής στο Ολυμπιακό Αθλητικό Κέντρο Αθηνών «Σπύρος Λούης».
Για εμένα το Ολυμπιακό Στάδιο ήταν το στάδιο που έχει συνδεθεί με τους Ολυμπιακούς και τους Παραολυμπιακούς Αγώνες, το στάδιο των μεγάλων αθλητικών και πολιτιστικών γεγονότων, ένα ζωντανό κύτταρο πολιτισμού και αθλητισμού.
Θυμόμουα την Τελετή Έναρξης των Ολυμπιακών Αγώνων με το χάρτινο καραβάκι που έμοιαζε σαν το εφαλτήριο που θα μετέφερε τη χώρα μας σε ένα καλύτερο αύριο.

Πίστευα ότι το Ολυμπιακό Στάδιο ακολουθεί τον δρόμο που του προστάζει η ιστορία και ο ρόλος του. Αλλά η πραγματικότητα με διέψευσε…

Το Ο.Α.Κ.Α. ήταν ένας Οργανισμός που δεν είχε ούτε οργανόγραμμα. Όλοι σας γνωρίζεται τη σημασία ενός σωστού οργανογράμματος για την εύρυθμη λειτουργία ενός οργανισμού, μιας επιχείρησης.
Μέσα από τον σωστό συντονισμό των δραστηριοτήτων των τμημάτων επιτυγχάνονται σωστά και αποτελεσματικά οι στόχοι του Οργανισμού.
Έτσι, εκπονήθηκε και είναι στη διαδικασία έγκρισης ένα νέο Οργανόγραμμα που είναι προσαρμοσμένο σύμφωνα με τις σημερινές συνθήκες της αγοράς αλλά και τις μελλοντικές ανάγκες του Οργανισμού.

Τα Οργανογράμματα διακρίνονται σε στατικά και δυναμικά. Δυναμικά είναι εκείνα που δείχνουν τις διαχρονικές εξελίξεις. Δυναμικό όμως είναι και το εργατικό δυναμικό του Ο.Α.Κ.Α., το οποίο έμοιαζε με γίγαντα εν υπνώσει.
Άνθρωποι που εργάζονται από τη μετεφηβική ζωή τους στον Οργανισμό και αποτελεί δεύτερο σπίτι τους. Άνθρωποι που πόναγαν όταν έβλεπαν το «στολίδι του αθλητισμού» να μην μπορεί να υπηρετήσει τον ρόλο του.

Αυτοί οι άνθρωποι γρήγορα ενστερνίστηκαν το όραμά μας για μία εγκατάσταση που θα αποτελέσει τοπόσημο τόσο για την περιοχή, όσο και για ολόκληρη τη χώρα.
Ύστερα από πολλές συζητήσεις -και διαφωνίες κάποιες φορές- καταφέραμε να κερδίσουμε την εμπιστοσύνη τους και διαπιστώσαμε ότι το όραμα ήταν κοινό.

Το εγώ έγινε εμείς!

 Όλοι μαζί δουλέψαμε ομαδικά για τον κοινό στόχο. Πολλές φορές χωρίς ωράριο. Και αυτή η ομαδικότητα αποτέλεσε την κατευθυντήρια δύναμη για τον σχεδιασμό, τον προγραμματισμό και τις πρωτοβουλίες βελτίωσης.

Σε αυτό το σημείο θα ήθελα να ευχαριστήσω τους εργαζόμενους του Ο.Α.Κ.Α. και να τους ζητήσω ένα μεγάλο συγνώμη για τις όποιες διαφωνίες είχαμε.
Όλες αυτές οι διαφωνίες έγιναν με γνώμονα το ότι ο εχθρός του καλού είναι το καλύτερο.

Από την αρχή επαναπροσδιορίσαμε τον ρόλο του Ο.Α.Κ.Α. ώστε ο Οργανισμός να μπορέσει να ανταποκριθεί στις κοινωνικοπολιτικές και τεχνολογικές εξελίξεις της σύγχρονης κοινωνίας.
Ο ρόλος επαναπροσδιορίστηκε αλλά η βασική αρχή έμεινε ίδια. Και αυτή δεν ήταν άλλη από την αμέριστη βοήθεια και υποστήριξη των αθλητών μας, κάτι που αποτελεί πρωταρχική μέριμνα και του κ. Υπουργού.
Θέλουμε να είμαστε δίπλα στους αθλητές μας όταν μας έχουν ανάγκη και σε όλη τη διάρκεια της προετοιμασίας τους και όχι μόνο στις βραβεύσεις για τις φωτογραφίες.

Το πλάνο δράσης από την αρχή είχε βραχυπρόθεσμους και μακροπρόθεσμους στόχους. Έτσι, το Ο.Α.Κ.Α. έπρεπε να  ανταποκριθεί στις αλλαγές της εποχής με στόχο να συμβάλλει στην ανάπτυξη του αθλητισμού μας, αλλά και γενικότερα στην ανάπτυξη της κοινωνίας προσφέροντας την καλύτερη δυνατή προσβασιμότητα στο κοινό, το οποίο, ακόμα και σε ένα απλό περίπατο, θα μπορεί να έχει μία ολοκληρωμένη εμπειρία.

Για πρώτη φορά ο Οργανισμός απέκτησε Κανονισμό Μμισθώσεων που διέπει τη διαδικασία εκμισθώσεων της ακίνητης περιουσίας του.
Κάθε εταιρεία ή φυσικό πρόσωπο που ενδιαφέρεται να εκμισθώσει κάποιο χώρο του Ο.Α.Κ.Α. μπορεί να ενημερωθεί πολύ γρήγορα, τόσο για το κόστος όσο και για τις υποχρεώσεις απέναντι στον Οργανισμό.
Αξίζει να σημειωθεί ότι με τον Κανονισμό Μισθώσεων διασφαλίζεται η ίση μεταχείριση όλων εκείνων που ζητούν να μισθώσουν έναν χώρο στο Ο.Α.Κ.Α. όπως και η απόλυτη διαφάνεια.

Εδώ θα ήθελα να σταθώ και σε μία πρωτοποριακή, για τα δεδομένα των ελληνικών οργανισμών, εφαρμογή που εντοπίζει τα προβλήματα του Συγκροτήματος μέσα από φωτογραφία.
Ο επισκέπτης μπορεί να τραβήξει μία φωτογραφία από ένα σημείο όπου υπάρχει κάποιο πρόβλημα και να υποδείξει που βρίσκεται αυτό στον χάρτη του Ο.Α.Κ.Α.
Αμέσως αυτή η υπόδειξη μεταβιβάζεται στη Γενική Διεύθυνση και στο αρμόδιο τμήμα ώστε να υπάρξει άμεση παρέμβαση.

Η διεύθυνση του ΟΑΚΑ βρίσκεται σε αγαστή συνεργασία με το σωματείο των εργαζομένων του Οργανισμού έχοντας ως βασική αρχή το ότι η εργασιακή ειρήνη αποτελεί απαραίτητη προϋπόθεση για την αποτελεσματικότερη παροχή υπηρεσιών του Ο.Α.Κ.Α. προς την ελληνική κοινωνία.

Το Ολυμπιακό Συγκρότημα θέλουμε όλοι μας να είναι το σπίτι του αθλητισμού και του πολιτισμού. Για να γίνει αυτό φροντίσαμε να αναδειχθούν και τα αρχαιολογικά μνημεία που υπάρχουν στις εγκαταστάσεις μας.
Στον περιβάλλοντα χώρο υπάρχουν φρέατα του Αδριανείου Υδραγωγείου, Ρωμαϊκή Δεξαμενή, Ρωμαϊκό Βαλανείο και ελληνιστική δεξαμενή.
Η συντήρηση, ανάδειξη και αξιοποίηση των αρχαιολογικών χώρων γίνεται γέφυρα στο χθες με το σήμερα και συμβάλλει στη βιώσιμη ανάπτυξη του Οργανισμού και αποτελεί μοχλό πολύπλευρης τοπικής ανάπτυξης.

Με εξωστρεφή προσανατολισμό, μέσα από την ομαδική δουλειά αναδύθηκαν οράματα για νέα έργα τα οποία έχουν ως στόχο τη διασφάλιση της ανάπτυξης του ΟΑΚΑ, την εύρυθμη και ανταγωνιστική λειτουργία του.
Με συνέργειες, συνδιοργανώσεις, διαπολιτισμικές προσεγγίσεις και εκδηλώσεις που συμβάλλουν στη διεθνή προβολή, το Ολυμπιακό Στάδιο άρχισε να βγαίνει σιγά σιγά από τον λήθαργο και να αφήνει και πάλι το στίγμα του στο διεθνές αθλητικό και πολιτιστικό στερέωμα.

Η κεφαλαιοποίηση της γενικότερης προβολής απεικονίζεται στην αύξηση των αιτημάτων για τη φιλοξενία πολιτιστικών και αθλητικών εκδηλώσεων.

Εν κατακλείδι, το όραμα μας για να αποτελέσει ο Οργανισμός ένα πεδίο μάθησης και έναν χώρο έκφρασης, ανάπτυξης ιδεών και σχέσεων που θα συμβάλλουν στην ποιότητα ζωής της τοπικής κοινωνίας και θα συνεισφέρουν στην αθλητική, πολιτιστική, τουριστική και οικονομική ανάπτυξή της, έχει αρχίσει πλέον να παίρνει σάρκα και οστά.

Ο Οργανισμός άνοιξε τις πύλες του στην κοινωνία, ο κόσμος το αγάπησε και καθημερινά δεχόμαστε επισκέψεις από δεκάδες σχολεία. Πολλές φορές έχω γίνει δέκτης της αγάπης των μικρών μαθητών και τον σεβασμό που τρέφουν για το «στολίδι της Καλογρέζας».

Οι ενέργειες μας είναι πολυποίκιλες και συντονισμένες προκειμένου το Ολυμπιακό Συγκρότημα να γίνει προσβάσιμο σε όλους τους συνανθρώπους μας, όχι μόνο για άθληση αλλά και για θέαση αγώνων και πολιτιστικών εκδηλώσεων.
Η προσβασιμότητα αποτελεί βασικό κοινωνικό αγαθό.

Επίσης, δείκτης πολιτισμού μιας κοινωνίας είναι και η συμπεριφορά της απέναντι στα ζώα. Και η μικρή κοινωνία του Ο.Α.Κ.Α έχει δείξει έμπρακτα την αγάπη της προς τους μικρούς μας φίλους τοποθετώντας ταΐστρες και ποτίστρες στον περιβάλλοντα χώρο και φροντίζοντας για τον εμβολιασμό τους.

Κυρίες και κύριοι,

από την αρχή μίλησα για τη σημασία της ομαδικότητας.
Μία ομάδα όμως, όσο καλοί κι αν είναι οι παίκτες, έχει ανάγκη από έναν καλό προπονητή.
Αυτόν τον βρήκαμε στο πρόσωπο του Υφυπουργού Αθλητισμού, Λευτέρη Αυγενάκη, του οποίου είχαμε την αμέριστη υποστήριξή του γιατί και αυτός είχε και έχει όραμα για τον αθλητισμό μας.
 Ο Υπουργός πολλές φορές έγινε κυματοθραύστης αλλά και πυροσβέστης. Η λέξη ευχαριστώ μοιάζει λίγη!

Επίσης θα ήθελα να ευχαριστήσω για τη συνεργασία τους δύο αναπληρωτές Διευθυντές, τον Αλέξανδρο Κανδύλη και τον Βασίλη Ιεραπετρίτη, καθώς και όλα τα μέλη του Διοικητικού Συμβουλίου.
 Ένα μεγάλο ευχαριστώ και στους εκατοντάδες ανθρώπους που επικοινωνούν μαζί μας από τα Social Media. Ακόμα και ένα αρνητικό σχόλιο έχει τη δικιά του σημασία γιατί μας βοηθάει να γίνουμε καλύτεροι.

Σε αυτό το σημείο θα ήθελα να ευχαριστήσω και πέντε ανθρώπους από την ελεύθερη αγορά που εμπιστεύτηκαν το Ο.Α.Κ.Α.
Όπως πιθανόν να έχετε ενημερωθεί ο ιδιωτικός τομέας ανακαίνισε την κεντρική σουίτα του Ο.Α.Κ.Α. Έτσι, ευχαριστώ τον αρχιτέκτονα Γιάννη Ζαχαράκη που επιμελήθηκε την ανακαίνισή της.
Επίσης, ευχαριστώ τη σχεδιάστρια κοσμημάτων Θεοδώρα Δαρακλίτσα που σχεδίασε κόσμημα σε 40 συλλεκτικά κομμάτια αντλώντας έμπνευση από το νέο σήμα και τα 40 χρόνια Ο.Α.Κ.Α., τη Νάνσυ Ζεμπέλη από την Garmin, τη Ναταλία Μελισσινού από τη Herbalife και τη Μαρίνα Κουταρέλη για τη βοήθεια και την υποστήριξή της στον Οργανισμό.

Κυρίες και κύριοι,

Η σημερινή ημέρα είναι, για εμάς, μία ημέρα γιορτής. Γιορτάζουμε τα 40 χρόνια του Ολυμπιακού Συγκροτήματός μας.
Σήμερα σας παρουσιάσαμε το νέο μας λογότυπο, το οποίο αποτελείται από κύκλους που παραπέμπουν στους πέντε κύκλους της σημαίας των Ολυμπιακών Αγώνων.
Τους κύκλους που εκπροσωπούν και ενώνουν όλα τα έθνη κάτω από την Ολυμπιακή Ιδέα.

Ο κύκλος από την αρχαιότητα είχε τους δικούς του συμβολισμούς. Υπάρχει παντού στη φύση και στην καθημερινότητά μας. Συμβολίζει, την ολότητα και την ενότητα μέσα από την πολλαπλότητα. Μέσα στον κύκλο είμαστε όλοι ισότιμα μέλη της ομάδας.
Έτσι και οι πέντε κύκλοι του νέου σήματος του Ο.Α.Κ.Α. κλείνουν μέσα εμάς αλλά και ολόκληρη την ανθρωπότητα.
Είναι παλλόμενοι, όπως είναι ο παλμός της ζωής, **γιατί ΕΔΩ υπάρχει ζωή**. Πάλλονται και σχηματίζουν μία καρδιά γιατί **ΕΔΩ** χτυπάει η καρδιά του αθλητισμού και του πολιτισμού της Ελλάδος μας.

Σας ευχαριστώ πολύ.